b'\n_START_ARTICLE_\nPra\xc4\x8deljustnice\n_START_SECTION_\nOpis\n_START_PARAGRAPH_\nSo podolgovate, srednje velike \xc5\xbeu\xc5\xbeelke (6-25 mm dol\xc5\xbeine), izvorno brez kril. Na glavi imajo velike sestavljene o\xc4\x8di, ki se na vrhu stikajo, in tri o\xc4\x8desca, poleg njih pa \xc5\xa1e ve\xc4\x8d\xc4\x8dlenske tipalnice in naprej usmerjene \xc4\x8deljusti, ki jih lahko deloma uvle\xc4\x8dejo. Sestavljajo jih podalj\xc5\xa1ane mandibule in sedem\xc4\x8dlenski maksilarni palpi (odrastki maksil). Oprsje nosi tri pare nog; na hrbtni strani je izbo\xc4\x8deno v nekak\xc5\xa1no grbo, sicer pa je brez posebnosti. V ravni liniji se z njega nadaljuje zadek, ki na drugem in devetem \xc4\x8dlenu nosi dva para odrastkov (reduciranih zadkovih nog). Na koncu zadka je par ve\xc4\x8d\xc4\x8dlenskih cerkov in terminalni filum. Njihovo telo je prekrito z luskicami, ob pomanjkanju vlage se hitro izsu\xc5\xa1i._NEWLINE_Podobno kot \xc5\xa1\xc4\x8detinorepke je njihov razvoj zelo enostaven - li\xc4\x8dinke so po obliki skoraj enake kot odrasle \xc5\xbeivali, so le manj\xc5\xa1e in nimajo genitalij. Levijo se tudi kot odrasle. Pred vsako levitvijo se pritrdijo na podlago s \xc4\x8drevesnimi izlo\xc4\x8dki. Ve\xc4\x8dinoma so aktivne pono\xc4\x8di, podnevi pa se skrivajo za lubjem ali med rastlinskim odpadom. Hitro te\xc4\x8dejo, s pomo\xc4\x8djo zadka pa lahko tudi dale\xc4\x8d sko\xc4\x8dijo, kadar jih kaj preseneti (tudi do 30 cm).\n_START_SECTION_\nSistematika in ekologija\n_START_PARAGRAPH_\nDve recentni dru\xc5\xbeini pra\xc4\x8deljustnic, Machilidae in Meinertellidae, sta nedvoumno monofiletski. Ve\xc4\x8dina avtorjev jih obravnava kot najprimitivnej\xc5\xa1o skupino \xc5\xbeu\xc5\xbeelk, sestrsko \xc5\xa1\xc4\x8detinorepkam in krilatim \xc5\xbeu\xc5\xbeelkam. Po drugi razvrstitvi pa so sestrska skupina samo dana\xc5\xa1njim \xc5\xa1\xc4\x8detinorepkam, s katerimi tvorijo skupino Thysanura s. lat. (\xc5\xa1\xc4\x8detinorepke v \xc5\xa1ir\xc5\xa1em pomenu besede)._NEWLINE_\xc5\xbdivijo v travnatih ali gozdnih habitatih pod listjem, kamni, lubjem ipd., kjer se prehranjujejo z mahovi, li\xc5\xa1aji, algami in odmrlim organskim materialom.'